32004R0278
L 047/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 278/2004 НА КОМИСИЯТА
от 17 февруари 2004 година
относно временното разрешение за нова употреба на добавка, вече разрешена при храненето на животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 1756/2002 на Съвета (2), и по-специално член 3 и член 9 от параграф 1, буква д) от нея,
като има предвид, че:
(1)
Директива 70/524/ЕИО предвижда, че никоя добавка не може да бъде пусната в обращение, без да е получила за това разрешение от Общността.
(2)
По отношение на добавките, посочени в част II на приложение В към Директива 70/524/ЕИО, които включват ензими, може да бъде издадено временно разрешение за нова употреба на добавка, която вече е разрешена, ако изложените в горепосочената директива условия са изпълнени, и ако предвид на наличните резултати, може да се допусне, че когато бъде употребена при храненето на животните, тя ще има един от ефектите, посочени в член 2, буква а) от горепосочената директива. Това временно разрешение може да бъде издадено за период не по-дълъг от четири години за добавките, посочени в приложение В, част II на горепосочената директива.
(3)
Употребата на ензимния препарат на ендо-1,4-бета-ксиланаза, получен от Trichoderma long-ibrachiatum (ATCC 2105), и субтилизин, получен от Bacillus subtilis (ATCC 2107), както е посочено в приложението, бе за пръв път временно разрешена при пилетата за угояване и при пуйките с Регламент (ЕО) № 1636/1999 на Комисията (3).
(4)
Предприятието-производител представи нови данни в подкрепа на молбата за разширяване на разрешението за тази добавка при кокошките-носачки.
(5)
Оценката на това заявление за разрешение относно използването на тази добавка при угояване на пуйки показва, че условията, предвидени в Директива 70/524/ЕИО, за временно разрешение са изпълнени.
(6)
Европейският орган за безопасност на храните (научна група по добавките и продуктите или веществата, използвани в животинските храни) изрази положително становище за тази добавка по отношение на безопасността за кокошките-носачки при условията на употреба, изложени в приложението към настоящия регламент.
(7)
По тази причина, употребата на добавката при кокошките носачки трябва да бъде временно разрешена за период от четири години.
(8)
Оценката на заявлението показва, че някои процедури следва да бъдат въведени, за да се защитят работещите от излагането им на тази добавка, установена в приложението. Тази защита следва да се осигури с прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопаснотта и здравето на работниците на работното място (4), изменена с Регламент (ЕО) № 1882/2003 на Европейския парламент и на Съвета (5);
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, който принадлежи към групата „ензими“, установен в приложението, се разрешава временно за употреба като добавка при храненето на животни, при условията, определени в това приложение.
Член 2
Настоящият регламент влиза в сила на третия ден от публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 февруари 2004 година.